CELEX: 32018R1531
Language: mt
Date: 2018-10-10 00:00:00
Title: Regolament ta' Implimentazzjoni tal-Kummissjoni (UE) 2018/1531 tal-10 ta' Ottubru 2018 dwar il-klassifikazzjoni ta' ċerti prodotti fin-Nomenklatura Magħquda

15.10.2018   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 257/7
               
            
         REGOLAMENT TA' IMPLIMENTAZZJONI TAL-KUMMISSJONI (UE) 2018/1531
         tal-10 ta' Ottubru 2018
         dwar il-klassifikazzjoni ta' ċerti prodotti fin-Nomenklatura Magħquda
         IL-KUMMISSJONI EWROPEA,
         Wara li kkunsidrat it-Trattat dwar il-Funzjonament tal-Unjoni Ewropea,
         Wara li kkunsidrat ir-Regolament (UE) Nru 952/2013 tal-Parlament Ewropew u tal-Kunsill tad-9 ta' Ottubru 2013 li jistabbilixxi l-Kodiċi Doganali tal-Unjoni (1), u b'mod partikolari l-Artikolu 57(4) u l-Artikolu 58(2) tiegħu,
         Billi:
         
                     (1)
                  
                  
                     Biex tiġi żgurata l-applikazzjoni uniformi tan-Nomenklatura Magħquda annessa mar-Regolament tal-Kunsill (KEE) Nru 2658/87 (2), jeħtieġ li jiġu adottati miżuri li jikkonċernaw il-klassifikazzjoni tal-prodotti msemmija fl-Anness ta' dan ir-Regolament.
                  
               
                     (2)
                  
                  
                     Ir-Regolament (KEE) Nru 2658/87 stabbilixxa r-regoli ġenerali għall-interpretazzjoni tan-Nomenklatura Magħquda. Dawk ir-regoli japplikaw ukoll għal kull nomenklatura oħra li hija bbażata fuqha parzjalment jew kollha kemm hi, jew li żżid kwalunkwe sottodiviżjoni magħha u li hija stabbilita b'dispożizzjonijiet speċifiċi tal-Unjoni, bl-għan li jiġu applikati t-tariffi u miżuri oħra relatati mal-kummerċ tal-prodotti.
                  
               
                     (3)
                  
                  
                     Skont dawk ir-regoli ġenerali, il-prodotti deskritti fil-kolonna (1) tat-tabella stabbilita fl-Anness jenħtieġ li jiġu kklassifikati taħt il-kodiċi NM indikat fil-kolonna (2), minħabba r-raġunijiet stabbiliti fil-kolonna (3) ta' dik it-tabella.
                  
               
                     (4)
                  
                  
                     Jixraq li jiġi stipulat li l-informazzjoni vinkolanti dwar it-tariffi maħruġa għall-prodotti kkonċernati minn dan ir-Regolament u li ma tikkonformax ma' dan ir-Regolament, tkun tista' tibqa' tiġi invokata mid-detentur, għal ċertu perjodu, skont l-Artikolu 34(9) tar-Regolament (UE) Nru 952/2013. Dak il-perjodu jenħtieġ li jkun ta' tliet xhur.
                  
               
                     (5)
                  
                  
                     Il-miżuri previsti f'dan ir-Regolament huma skont l-opinjoni tal-Kumitat tal-Kodiċi Doganali,
                  
               ADOTTAT DAN IR-REGOLAMENT:
         
            Artikolu 1
            Il-prodotti deskritti fil-kolonna (1) tat-tabella stabbilita fl-Anness għandhom jiġu kklassifikati fin-Nomenklatura Magħquda taħt il-kodiċi NM indikat fil-kolonna (2) ta' dik it-tabella.
         
         
            Artikolu 2
            L-informazzjoni vinkolanti dwar it-tariffi li ma tkunx konformi ma' dan ir-Regolament tista' tibqa' tiġi invokata skont l-Artikolu 34(9) tar-Regolament (UE) Nru 952/2013 għal perjodu ta' tliet xhur mid-data tad-dħul fis-seħħ ta' dan ir-Regolament.
         
         
            Artikolu 3
            Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f'Il-Ġurnal Uffiċjali tal-Unjoni Ewropea.
         
         
            Dan ir-Regolament għandu jorbot fl-intier tiegħu u japplika direttament fl-Istati Membri kollha.
            Magħmul fi Brussell, l-10 ta' Ottubru 2018.
            
               
                  Għall-Kummissjoni,
               
               
                  F'isem il-President,
               
               Stephen QUEST
               
                  Direttur Ġenerali
               
               
                  Direttorat Ġenerali għat-Tassazzjoni u l-Unjoni Doganali
               
            
         
         
            (1)  ĠU L 269, 10.10.2013, p. 1.
         
            (2)  Ir-Regolament tal-Kunsill (KEE) Nru 2658/87 tat-23 ta' Lulju 1987 dwar in-nomenklatura tat-tariffa u l-istatistika u dwar it-Tariffa Doganali Komuni ta' Dwana (ĠU L 256, 7.9.1987, p. 1).
      
      
         
            ANNESS
            
                        Deskrizzjoni tal-prodotti
                     
                     
                        Klassifikazzjoni
                        (Kodiċi - NM)
                     
                     
                        Raġunijiet
                     
                  
                        (1)
                     
                     
                        (2)
                     
                     
                        (3)
                     
                  
                        Oġġett ċatt u flessibbli magħmul minn folja bil-bżieżaq tal-arja tal-plastik, ta' forma ċirkulari u b'dijametru ta' madwar 305 cm.
                        L-oġġett huwa ppreżentat bħala għata tal-pixxini għall-għawm jew tal-pixxini għall-għawm mhux fondi biex l-ilma jinżamm f'temperatura ottimali u biex il-pixxina tibqa' nadifa.
                        Ara l-istampi (*1).
                     
                     
                        3926 90 92 
                     
                     
                        Il-klassifikazzjoni hija ddeterminata mir-regoli ġenerali 1 u 6 għall-interpretazzjoni tan-Nomenklatura Magħquda u bil-kliem tal-kodiċijiet NM 3926 , 3926 90  u 3926 90 92 .
                        Il-klassifikazzjoni tal-oġġett taħt l-intestatura 9506  bħala parti jew aċċessorju ta' pixxina għall-għawm jew ta' pixxina għall-għawm mhux fonda hija eskluża peress li l-oġġett mhuwiex tajjeb biex jintuża biss jew prinċipalment mal-pixxini għall-għawm jew mal-pixxini għall-għawm mhux fondi skont it-tifsira tan-nota 3 tal-Kapitolu 95. Barra minn hekk, l-oġġett ma jistax jitqies bħala parti jew aċċessorju ta' pixxina għall-għawm jew ta' pixxina għall-għawm mhux fonda tal-intestatura 9506 , peress li la hu indispensabbli għall-funzjonament ta' pixxina għall-għawm jew ta' pixxina għall-għawm mhux fonda, u lanqas ma jadatta dawk il-pixxini għal funzjoni partikolari jew iżid il-firxa ta' funzjonijiet tagħhom jew jippermettilhom li jwettqu servizz partikolari relatat mal-funzjoni ewlenija tagħhom, jiġifieri dik ta' pixxina għall-għawm jew ta' pixxina għall-għawm mhux fonda (ara s-sentenza tal-Qorti tal-Ġustizzja tas-16 ta' Ġunju 2011, Unomedical, C-152/10, ECLI:EU:C:2011:402, paragrafi 29 u 36). Il-pixxina għall-għawm jew il-pixxina għall-għawm mhux fonda ma jistgħux jintużaw meta jkunu mgħottija.
                        Il-klassifikazzjoni bħala “pjanċi, folji, film, fojl u strixxa” taħt l-intestaturi 3920  jew 3921  hija eskluża minħabba n-nota 10 tal-Kapitolu 39, peress li l-oġġett jinqata' f'forma tonda minflok ma jinqata' f'forma rettangolari jew ma jinqata' xejn.
                        Għalhekk, l-oġġett irid jiġi kklassifikat skont il-materjal li hu magħmul minnu taħt il-kodiċi NM 3926 90 92  bħala “oġġetti oħrajn tal-plastiks, magħmulin minn folja”.
                     
                  
               
            
               (*1)  L-istampi qegħdin biss għal finijiet ta' informazzjoni.